ეწერი (წალენჯიხის მუნიციპალიტეტი)

ეწერი — სოფელი საქართველოში, სამეგრელო-ზემო სვანეთის მხარის წალენჯიხის მუნიციპალიტეტში (ეწერის ადმინისტრაციული ერთეულის ცენტრი; სოფლები: ეწერი, ლექარდე, ლეძაძამიე).

ეწერი მდებარეობს ოდიშის ვაკეზე, მდ. ჩხოუშის (ენგურის აუზი) ნაპირას, ზღვის დონიდან 260 მ-ის სიმაღლეზე, წალენჯიხიდან 6 კმ-ის და ჯვარიდან (უახლოესი რკინიგზის სადგური) 6 კმ-ის დაშორებით.
 ისტორია 
ადგილობრივი მოსახლეობა ეწერს (ენწერს) უწოდებდა ენგურ-ჭანისწყლის ფართო წყალგამყოფ ვაკე-ზეგანს ოჭანედან ჭკადუაშამდე (ახლანდ. ზუგდიდის მუნიციპალიტეტი). ამ ტერიტორიაზე ადამიანს უძველესი დროიდან უცხოვრია. აღმოჩენილია გვიანზედაპალეოლითური არქეოლოგიური ძეგლები, რომელთაგან სრულად გაითხარა ე. წ. სააფაქიო III (1965-1967, ხელმძღვ. — გ. გრიგოლია). ეს იყო საქართველოში აღმოჩენილი პირველი ღია ტიპის ზედაპალეოლითური სადგომი (მასალა დაცულია დადიანების სასახლეთა მუზეუმში). 

XVIII-XIX საუკუნეებში ეწერში თავად აფაქიძეთა ერთი შტოს მამულები იყო, რის გამოც მას „სააფაქიო ეწერს“ უწოდებდნენ. აქ მათ ჰქონდათ სასახლე და საგვარეულო ეკლესია, აგებული წმ. გიორგის სახელზე. სააფაქიოს უნდა გულისხმობდეს ვახუშტიც თავის მიერ შედგენილ რუკაზე დატანილ „სააფაციოში“.

საქართველოს საბჭოთა ოკუპაციის შემდეგ, 1925 წელს სოფელ სააფაქიო ეწერს ახალი ეწერი უწოდეს. მოგვიანებით ეს ტერიტორია დაიყო 2 სოფლად. ჩრდილოეთ ნაწილს ეწოდა პირველი ეწერი, 1943 წელს — ეწერი, ამჟამად კი ის სოფელი ჯვარია (ჯვარის ადმინისტრაციული ერთეული). სამხრეთ ნაწილს დაარქვეს მეორე ეწერი, 1943 წელს — ორჯონიკიძე (ბოლშევიკი პოლიტიკოსის სერგო ორჯონიკიძის პატივსაცემად), 1991 წელს კი — ეწერი. 2010-იან წლებში განხორციელებული ცვლილებების შედეგად ეწერის ადმინისტრაციული ერთეულის შემადგენლობაში ჩამოყალიბდა 3 სოფელი: ეწერი, ლექარდე, ლეძაძამიე.

დემოგრაფია
2014 წლის აღწერის მონაცემებით სოფელში ცხოვრობს 386 ადამიანი.

 აღწერის წელი  მოსახლეობა  კაცი  ქალი 2002საქართველოს მოსახლეობის 2002 წლის პირველი ეროვნული საყოველთაო აღწერის ძირითადი შედეგები, ტომი II  1064  505  559 2014   386  195  191

ლიტერატურა

 ცხადაია პაატა, წალენჯიხის მუნიციპალიტეტის გეოგრაფიული სახელწოდებანი, თბ., 2015. — გვ. 18-23.
 გაბუნია მ., ნიორაძე მ., ნებიერიძე ლ. და სხვ., ძველი და ახალი ქვის ხანის ძეგლები საქართველოს ტერიტორიაზე, თბ., 2015. — გვ. 286-287.

სქოლიო

კატეგორია:წალენჯიხის მუნიციპალიტეტის სოფლები